<classify> KIONGOZI wa zamani wa kundi haramu la Mungiki lililotikisa Jiji la Nairobi na mengine nchini hapa, Maina Njenga na baadhi ya washiriki wake, wamesema ni wakati mwafaka kwa Kenya kuwa na nafasi ya Waziri Mkuu kupitia kura ya maoni inayotakiwa kuitishwa na serikali. Njenga, akitoa dukuduku hilo kwa niaba ya wenzake, alisema kuelekea katika Uchaguzi Mkuu wa 2022, Kenya inatakiwa kupiga kura ya maoni ili kupitisha marekebisho ya Katiba na kuruhusu mfumo wa utawala wa waziri mkuu na manaibu wawili.Njenga ambaye ameachana na kundi la Mungiki baada ya kupigwa marufuku na serikali na kuingia katika ujenzi wa amani na mshikamano wa wananchi wa Kenya kupitia taasisi yake ya Amani Sasa Foundation. Alisema ataitumia taasisi hiyo pamoja na mambo mengine kuunga mkono maridhiano yaliyofikiwa Machi 9, mwaka huu kati ya Rais Uhuru Kenyatta na Kiongozi wa Upinzani, Raila Odinga na kuunga mkono mageuzi yanayoendelea sasa hivi ya kiutawala kulingana na maridhiano hayo.Kabla ya Mungiki kupigwa marufuku na serikali ya Kenya, Njenga akiwa ni kiongozi wa kundi hilo alijipatia umaarufu mkubwa kutokana na kuungwa mkono na vijana wengi katika miji ya Nairobi, Mt Kenya na Nakuru. Kiongozi huyo alisema anaamini bado wafuasi wake wa enzi za Mungiki bado wapo naye ila kilichobadilika ni nadharia ya ukombozi kupitia fujo na mapigano ya kipindi hicho kubadilika na kuwa nadharia ya ukombozi kupitia amani, upendo na mshikamano miongoni mwa wakenya wote. Katika pendekezo lake, Njenga anataka kuwe na viongozi watano wakuu katika nchi ambao ni Rais, Makamu wa Rais, Waziri Mkuu na Manaibu wake wawili.  <topic>: KITAIFA 